Ondskapens hotell

Ondskapens hotell (originaltittel: The Shining) er en amerikansk-britisk skrekkfilm fra 1980 regissert av Stanley Kubrick. Hovedrollene spilles Jack Nicholson, Shelley Duvall og Danny Lloyd. Den er basert på en roman av Stephen King. 

 Handling 
Handlingen er lagt til et høyfjellshotell i Colorado kalt Overlook Hotel. Hotellet er vinterstengt, men trenger en vaktmester til å holde oppsyn gjennom vinteren. Hit kommer Jack Torrance, en forfatterspire som ønsker jobben med å passe på hotellet over vinteren. Han blir fortalt at det er vanlig at hotellet snør inne i løpet av vinteren, så han og familien må regne med å være isolert i lengre tid. Før han takker ja forteller hotellsjefen ham om en grusom hendelse som skjedde der for noen år siden, trolig som resultat av langvarig isolasjon. Men Jack avviser alle slike farer og forteller at isolasjon er akkurat hva han trenger for å finne inspirasjon og ro til å skrive en ny bok. 

Sammen med kona og sønnen drar han opp til hotellet like før vinterstengingen for å starte jobben. Både Jack og familien trives til å begynne med, men etterhvert som tiden går blir forholdet mer anspent. Når en kraftig snøstorm i tillegg rammer hotellet, blir enda mer isolert fra omverdenen. Jack oppfører seg stadig rarere og omtrent på samme tid begynner sønnen å få uhyggelige "syner". Omsider blir Jack hjemsøkt av menneskeskikkelser ved hotellet som var gjester der for mange tiår siden. Han møter også den personen som begikk den grusomme handlingen som han fikk høre om i jobbintervjuet. Personer fra flere tidsepoker blir viklet inn i dagens virkelighet og Jack blander virkelighet med det som tilsynelatende er fantasi. Han drives mer eller mindre fra vettet og til slutt "beordres" han til å gjøre forferdelige ting. Kona og sønnen blir oppskaket av personlighetsforandringen og de skjønner at deres liv er i fare.

 Om filmen 
King uttalte til Playboy i 1983 at han beundret Kubrick og hadde stor forventninger til filmatiseringen, men var svært skuffet over resultatet: Kubricks kjølige, rasjonelle tilnærming klarte ifølge King ikke å fange ondskapen og det overnaturlige i hotellet og Nicholson passet ikke i hovedrollen.Beahm, G. (2015): The Stephen King Companion: Four Decades of Fear from the Master of Horror. St. Martin's Griffin.

Kubrick var fascinert av Diane Arbus' foto "Identical Twins" (1966) og fotografiet ble inspirasjon til tvillingene i filmen. I manus var de opprinnelig bare søstre, mens Kubrick gjorde dem til identiske tvillinger.Abrams, J. J., Britton, J. R., Cole, R., Donelan, C., Fenwick, J., Gombash, W., ... & Williams, M. M. (2020). A Critical Companion to Stanley Kubrick. Lexington Books.

 Popularitet og økonomi 
Ondskapens hotell ble en moderat suksess i USA hvor den innbrakte $44 millioner. Den havnet på en 14. plass over de mest innbringende filmene i USA i 1980 og ble den nest mest innbringende skrekkfilmen (etter Fredag den 13de).

Produksjonskostnadene var på $19 millioner.

 Anmelderne 
Den ble godt mottatt av anmelderne, noe som gjenspeiles i at den har fått 84 % på Rotten Tomatoes. Roger Ebert gav den toppkarakter og plasserte den senere på sin liste kalt Great Movies. Leonard Maltin gav den bare 2 av 4 stjerner.

Den ble også godt mottatt av de norske anmelderne. VG gav den terningkast seks, Dagbladet fem, mens Arbeiderbladet og Aftenposten gav den fire. Det norske filmnettstedet CINERAMA gav den terningkast seks, både i 2000 og 2008.

Bjørkly skriver at filmen i løpet av første halvdel har brukt opp sitt skrekkpotensial og blir deretter en merkelig blanding av psykotriller og metkomedie. Bjørkly mener den er en estetisk og filmatisk maktdemonstrasjon, men at den er lite vellykket som skrekkfilm. 

 Innspilling 
Stephen King skrev deler av boka på rom 217 på The Stanley Hotel. Dette er også rommet/hotellet som skal ha inspirert King til ondskapens hotell (rommet er en viktig del av handlingen i boken, og nummeret er endret til 237 i filmen).

Eksteriørscenene ble innspilt på det amerikanske høyfjellshotellet Timberline Lodge (oppført i 1938) i Oregon. Kubrick selv reiste ikke til Oregon i forbindelse med innspillingen av eskteriøret. Øvrige scener ble innspilt på Elstree Studio i Hertfordshire nær Kubricks bosted. 

Den er kjent for hyppig bruk av steadicam.

Nicholson fortalte i 1986 at han selv skrev den berømte scenen ved skrivemaskinen. Nicholson var blant annet inspirert av sin egen nylige skilsmisse.

Danny Lloyd, som spilte guttungen, visste ikke at han var med i skrekkfilm. Han ble som voksen professor i biologi ved et college i Kentucky. Shelley Duvall fortalte senere at Kubrick drev henne veldig hardt under innspillingen og at det var den vanskeligste rollen hun hadde hatt, hun ble så presset av innspillingen at det gikk ut over helsen.

 Musikken 
Den modernistiske musikken valgt av Kubrick ligner på repertoaret han utforsket på A Space Odyssey. Selv om repertoaret ble valgt av Kubrick, ble prosessen overlatt til musikkredaktør Gordon Stainforth. Komposisjoner som er benyttet i filmen er "Symphonie fantastique" av Hector Berlioz fremført av Wendy Carlos og Rachel Elkind, "Lontano" av György Ligeti med Southwest German Radio Symphony Orchestra, "Music for Strings, Percussion and Celesta" av Béla Bartók med Berlin Philharmonic Orchestra for å nevne noen.

 Medvirkende 
 Jack Nicholson som Jack Torrance.
 Shelley Duvall som Wendy Torrance, kona til Jack.
 Danny Lloyd som Danny Torrance, sønnen til Jack og Wendy.
 Scatman Crothers som Dick Hallorann, sjefskokken på Overlook Hotel som kan snakke til Danny gjennom telepati.
 Barry Nelson som Stuart Ullman, arbeidsgiveren til Jack.
 Philip Stone som Delbert Grady.
 Joe Turkel som Lloyd, bartenderen på Overlook Hotel.
 Tony Burton som Larry Durkin, en garasjeeier som leier vekk en løypemaskin til Dick så han kan komme seg opp til hotellet.
 Lia Beldam og Billie Gibson som yngre og eldre versjoner av kvinnen Jack møter på hoteller.
 Barry Dennen som Bill Watson
 Lisa og Louise Burns som Gradys to døtre, som han myrdet under sitt opphold på Overlook Hotel.
 Anne Jackson som Doctor.

 Referanser 

 Litteratur  


 Eksterne lenker 



Kategori:Skrekkfilmer fra USA
Kategori:Britiske skrekkfilmer
Kategori:Mysteryfilmer fra USA
Kategori:Britiske mysteryfilmer
Kategori:Filmer fra 1980
Kategori:Filmer basert på bøker
Kategori:Filmer regissert av Stanley Kubrick
Kategori:Engelskspråklige filmer
Kategori:Filmer basert på verk av Stephen King
Kategori:Filmer som foregår på hotell